|  |  |
| --- | --- |
| Brīvības ielā 55 | Tālr.: 67 013 213 |
| Rīgā, LV-1519 |  |
|  | Fakss: 67 280 882 |

**PADOMES SĒDES PROTOKOLS NR.17**

**2013.gada 26.aprīlī**

**Sēde notiek:** LR Ekonomikas ministrijā, Brīvības ielā 55, Rīgā, LV-1519, 506.telpā

**Sēdes sākums**: plkst.11:00

**Sēdi vada**: J.Pūce, padomes priekšsēdētājs

**Sēdē piedalās**:

**Padomes locekļi** –

Ekonomikas ministrijas valsts sekretārs - J.Pūce

Patērētāju tiesību aizsardzības centra direktore - B.Vītoliņa

Valsts ieņēmumu dienesta Akcīzes pārvaldes - Ģ.Kaņeps

Uzraudzības daļas vadītājs

Valsts darba inspekcijas Darba aizsardzības nodaļas vadītāja - S.Zariņa

Vides ministrijas Vides aizsardzības departamenta Ķīmisko vielu un risku nodaļas vadītājs - A.Plāte

Labklājības ministrijas Darba attiecību un darba aizsardzības politikas departamenta vecākā eksperte - M.Vīksne

Valsts ieņēmumu dienesta VID Muitas pārvaldes Muitas atļauju kontroles daļas vadītāja - I.Valtere

Zemkopības ministrijas Veterinārā un pārtikas departamenta direktora vietniece - D.Ugare

Pārtikas un veterinārā dienesta Robežkontroles departamenta direktores vietniece -T.Garanča

Valsts sabiedrības ar ierobežotu atbildību „Latvijas proves birojs” direktora vietnieks - K.Klints

**Uzaicinātie –**

Ekonomikas ministrijas valsts sekretāra vietniece - Z.Liepiņa

Ekonomikas ministrijas Iekšējā tirgus departamenta Konkurences, tirdzniecības un patērētāju tiesību nodaļas vadītāja - L.Duntava

Ekonomikas ministrijas Iekšējā tirgus departamenta direktors - G.Zadraks

Ekonomikas ministrijas Iekšējā tirgus departamenta Konkurences, tirdzniecības un patērētāju tiesību nodaļas vecākā referente - D.Ločmele

Valsts policijas Galvenās kārtības policijas pārvaldes Prevencijas pārvaldes priekšnieka vietnieks, Licencēšanas un atļauju sistēmas nodaļas priekšnieks - A.Sudārs

Valsts ieņēmumu dienesta Muitas pārvaldes Muitas atļauju kontroles daļas Ierobežojumu un aizliegumu uzraudzības nodaļas vadītāja - I.Svīķe

Patērētāju tiesību aizsardzības centra Preču un pakalpojumu uzraudzības departamenta direktore - L.Rinkule

Iekšlietu ministrijas Nozares politikas departamenta direktors - D.Trofimovs

Veselības inspekcijas Produktu kontroles nodaļas vadītāja - S.Elferte

Veselības inspekcijas Vides veselības nodaļas vadītāja - S.Muceniece

Valsts tehniskās uzraudzības aģentūras Tehniskās uzraudzības nodaļas vadītājs - Ģ.Skrīvelis

Valsts vides dienesta Kontroles uzraudzības daļas vecākā inspektore - O.Smirnova

**Sēdē nepiedalās**:

Valsts tehniskās uzraudzības aģentūras direktors -A.Binovskis

Valsts augu aizsardzības dienesta Agroķīmijas departamenta direktore - S.Rulle

Veselības ministrijas Veselības aprūpes departamenta direktors - E.Miķītis

Veselības inspekcijas vadītājam - E.Harasimjuks

Nacionālā veselības dienesta direktors - M.Taube

Valsts vides dienesta Uzraudzības departamenta Kontroles uzraudzības daļas vadītājs - A.Roska

Finanšu ministrijas Netiešo nodokļu departamenta direktores vietniece - J.Krastiņa

**Sēdi protokolē –**

Ekonomikas ministrijas Iekšējā tirgus departamenta Konkurences, tirdzniecības un patērētāju tiesību nodaļas vecākā referente - D.Ločmele

**Sēdes darba kārtība:**

1. 2012.gada 5.novembra Tirgus uzraudzības padomes protokola apstiprināšana *(J.Pūce)*;

2. Aktualitātes ES tiesību aktu regulējumā par ražojumu drošumu un tirgus uzraudzību- galvenās izmaiņas un to ietekme uz tirgus uzraudzības aktivitātēm *(Ziņo: L.Duntava, D.Ločmele);*

3. Paziņojumu iesniegšana RAPEX un ICSMS sistēmās *(Ziņo: L.Duntava);*

4. Informācija par preču un pakalpojumu cenu norādīšanas kārtību cenu paralēlās atspoguļošanas periodā *(Ziņo: L.Rinkule).*

**1. 2012.gada 5.novembra Tirgus uzraudzības padomes protokola apstiprināšana** *(J.Pūce)***;**

**J.Pūce** atklāj sanāksmi, aicinot apstiprināt Tirgus uzraudzības padomes (TUP) 5.novembra sēdes protokolu. J.Pūce informē, ka protokolam iesniegtie precizējumi ir ņemti vērā.

**Padome nolemj: apstiprināt protokolu.**

**2. Aktualitātes ES tiesību aktu regulējumā par ražojumu drošumu un tirgus uzraudzību- galvenās izmaiņas un to ietekme uz tirgus uzraudzības aktivitātēm** *(Ziņo: L.Duntava, D.Ločmele)*

**L.Duntava** informē par jaunajiem regulu projektiem tirgus uzraudzības un ražojumu drošuma jomās. Aicina TU iestādes pievērst pastiprinātu uzmanību jauno regulu projektu darbības jomai - kā un vai jaunās regulas ir savienojamas ar TU iestāžu kompetences tiesību aktiem par regulētās jomas produktiem.

**D.Ločmele** informē TU sēdes dalībniekus par Komisijas izstrādāto *Ražojumu drošuma un tirgus uzraudzības tiesību aktu kopumu*, kurā iekļauti priekšlikumi regulām par patēriņa preču drošumu un ražojumu tirgus uzraudzību, kā arī ziņojums par Regulas (EK) Nr.765/2008 īstenošanu un paziņojums par drošākiem un atbilstīgiem ražojumiem Eiropai, kurā izklāstīts daudzgadu rīcības plāns TU jomā. Informē, ka regula par patēriņa preču drošumu aizstās direktīvu par produktu vispārējo drošību 2001/95/EK, tajā paplašināta produktu izsekojamības sistēma, uzlikts pienākums norādīt izcelsmes valsti uz ražojumu iepakojuma. Norāda, ka turpmāk ātrās informācijas apmaiņas sistēma RAPEX būs atrodama regulā par tirgus uzraudzību. Darbības joma regulas projektam attiecas uz ražotām nepārtikas patēriņa precēm un tā ir skaidri nodalīta no nozarēm specifiskiem Savienības saskaņošanas tiesību aktiem. Lai gan vispārīgai princips, ka visām nepārtikas patēriņa precēm jābūt drošām, tiek piemērots visās jomās, sīkāk precizētus saimnieciskās darbības veicēju pienākumus uzliek vienīgi tiem dalībniekiem, uz kuriem neattiecas attiecīgie pienākumi. Kas izklāstīti konkrētās ražojumu nozares saskaņošanas tiesību aktos. Regulas projektā nostiprināti komersantu pienākumi atkarībā no to statusa piegādes ķēdē (ražotājs, importētājs, izplatītājs), līdzīgi kā tas ir harmonizētajās preču grupās. Ražotājam tiek uzlikti papildus pienākumi sastādīt tehnisko dokumentāciju proporcionāli riskam un pienākums to glabāt 10 gadus.

Attiecībā uz tirgus uzraudzības regulas projektu, D.Ločmele informē, ka projekta darbības joma attiecināma uz ražojumiem, ko regulē drošuma regula, uz visiem patērētājiem domātiem produktiem, ko regulē harmonizētie ES tiesību akti, kā arī uz produktiem, kas paredzēti paša ražotāja lietošanai un vajadzībām. Atsevišķas regulas daļas plānots attiecināt uz jebkuriem produktiem, ko regulē kāds ES tiesību akts, tāpat ir paredzēta virkne izņēmumu uz kuriem neattiecas tirgus uzraudzības regulas projekts. Regulas projektā paredzēts, ka dalībvalstīm katru gadu jāizvērtē tirgus uzraudzības darbības, t.sk. statistiskos datus par kontroļu skaitu un par izvērtējumu jāziņo EK un sabiedrībai. Visas kontrolpārbaudes, ko veikušas tirgus uzraudzības iestādes, tiek ziņotas ICSMS sistēmā, tāpat Komisijai ir paplašinātas tiesības pieņemt īstenošanas aktus par konkrētu preču grupu pastiprinātu uzraudzību. Regulas projekts paredz, ka aizdomu gadījumos jāvērtē riski, tomēr nav noteikta metodika, tāpat noteiktas darbības nopietna riska gadījumā, taču nopietns risks regulas projektā netiek skaidri definēts. Attiecībā uz tirgus uzraudzības programmām, regulas projektā iekļauts pienākums izstrādāt gan vispārīgas (iekļaujot iestāžu budžetus, inspektoru skaitu u.c.), gan individuālas nozaru programmas, ko paziņo citām dalībvalstīm un Komisijai, kā arī publicē elektroniski. Regulas projektā paredzētas stingrākas prasības ražojumu kontrolei uz robežas. Muitas iestādes veic dokumentāras un ja nepieciešams fiziskas un laboratoriskas pārbaudes uz robežas, par ražojumiem, kas rada risku ziņo galamērķa dalībvalsts muitas iestādēm. Preces, kuras neatbilst formālām prasībām un nerada risku var tikt ielaistas, ja šīs neatbilstības tiek novērstas. Tāpat regulas projektā tiek atrunātas kontroles attiecībā uz personisko importu. D.Ločmele norāda, ka regulas projekts paredz pienākumu dalībvalstīm savā starpā sadarboties un atbildēt uz pamatotiem iesniegumiem, taču tajā pašā laikā nav skaidra mehānisma, kā šī sadarbība būtu veicama. Tāpat ar jaunās regulas stāšanos spēkā tiks nodibināts Eiropas Tirgus uzraudzības forums, kas sastāvēs no dalībvalstu izvirzītiem pārstāvjiem/ekspertiem. TU foruma dibināšanas mērķis ir veicināt sadarbību starp TU iestādēm, tas paredz informācijas apmaiņa par ražojumiem, kas rada risku (testēšanas metodēm, rezultātiem, u.c.), koordinēt TU programmu sagatavošanu un īstenošanu, organizēt kopīgu TU un testēšanas projektus un apmācību programmas, kā arī palīdzēt veidot vienotu administratīvu praksi dalībvalstīs TU jomā.

**L.Duntava** aicina TUP iestādes nākamās nedēļas laikā nozīmēt atbildīgo ekspertu par regulām, kuram sūtīt saskaņošanai instrukcijas, sanāksmju materiālus un kas, nepieciešamības gadījumā, var piedalīties sanāksmēs savas kompetences jomā. Lūdz TU iestādēm sniegt informāciju līdz š.g. 17.maijam par jauno regulu savienojamību ar iestāžu kompetences tiesību aktiem par regulētās jomas produktiem.

**Padome nolemj:**

**1) TUP iestādes līdz 03.05. nozīmē atbildīgo ekspertu par regulām, kam nosūtīt saskaņošanai instrukcijas, sanāksmju materiālus, un kas, nepieciešamības gadījumā, var piedalīties sanāksmēs savas kompetences jomā.**

**2) Iestādes izvērtē un līdz 17.maijam iesniedz Ekonomikas ministrijai informāciju par to, kā un vai jaunās regulas savietojamas ar to kompetences tiesību aktiem par regulētās jomas produktiem.**

**3. Paziņojumu iesniegšana RAPEX un ICSMS sistēmās** *(Ziņo: L.Duntava).*

**L.Duntava** atgādina, ka paziņojumu iesniegšanas pienākumu RAPEX, jeb ātrās apmaiņas sistēmā par nepārtikas preču un pakalpojumu drošumu nosaka ne tikai vispārējā preču drošuma direktīva 2001/95/EK (11.pants un 12.pants), bet arī Regulas 765/2008 22.pants, kas faktiski paredz ziņošanu arī par profesionālās lietošanas precēm, kas rada nopietnu risku, gan arī riskiem videi u.c. riskiem, kas nav risks veselībai vai dzīvībai. L.Duntava norāda, ka Komisija ļoti rūpīgi seko līdzi paziņojumiem RAPEX sistēmā un jau šī gada sākumā informēja, ka valstis ļoti maz ziņojušas par profesionālajām precēm, lai arī tas ir pienākums jau kopš 2010.gada. Latvija līdz šim nav veikusi nevienu profesionālās lietošanas preces paziņojumu, tāpēc TUP locekļi tiek aicināti pievērst pastiprinātu uzmanību šim jautājumam un informēt savas iestādes atbildīgos darbiniekus par paziņošanas pienākumu. L.Duntava informē, ka PTAC ir gatavs noorganizēt atkārtotus apmācību seminārus RAPEX sistēmas lietotājiem.

Attiecībā uz ICSMS sistēmu, L.Duntava informē, ka ICSMS ir interaktīva IT sistēma, kas satur ar TU uzraudzību saistītu informāciju - TU programmas, informāciju par neatbilstībām ES tiesību aktu prasībām, informāciju par preču testēšanu, zinātniskus pētījumus, preču fotogrāfijas, informāciju par ražotājiem un izplatītājiem, informāciju par negadījumiem utml. Informāciju, kas palīdzētu konstatēt un izņemt no tirgus bīstamās patērētāju un profesionālās preces. L.Duntava norāda, ka visām dalībvalstīm un EBTA valstīm, kas nav ICSMS locekles, sistēma jāievieš 2 gadu laikā. Š.g. marta sākumā Latvijā norisinājās apmācības sistēmas lietotājiem, kuru laikā TU iestādēm tika izveidotas lietotāju pieejas. Ņemot vērā, ka dalība ICSMS sistēmā uzliek papildus slogu uzraudzības iestādēm, L.Duntava iesaka vienoties par sistēmā ievietojamās informācijas apjomu vismaz līdz brīdim, kad spēkā stāsies jaunā tirgus uzraudzības regula. Ierosina TU iestādēm ievietot informāciju par produktiem un vielām, kuru pārbaudei ir veikti testi un ekspertīzes, tāpat aicina TU iestādes izmantot ICSMS sistēmu regulāri, lai nezustu ekspertu iemaņas sistēmas lietošanā. L.Duntava informē, ka š.g. 7.jūnijā ir paredzēta EK sanāksmes par ICSMS sistēmas lietošanu, kurā dalībvalstīm būs iespēja ziņot par sistēmas nepilnībām, tāpēc TU iestādes tiek aicinātas ziņot Ekonomikas ministrijai par neskaidrībām/problēmām ICSMS sistēmas lietošanā.

**Padome nolemj:**

**1) TU iestādes ievada informāciju ICSMS sistēmā par produktiem un vielām, kuru pārbaudei ir veikti testi un ekspertīzes;**

**2) TU iestādes nodrošina sistēmas regulāru lietošanu minēto pārbaužu rezultātu ievadīšanai;**

**3) Iestādes informē Ekonomikas ministriju par neskaidrībām/problēmām ICSMS sistēmas lietošanas laikā līdz 31.maijam.**

**4. Informācija par preču un pakalpojumu cenu norādīšanas kārtību cenu paralēlās atspoguļošanas periodā** *(Ziņo: L.Rinkule).*

**L.Rinkule** informē, ka Ekonomikas ministrija ir izstrādājusi grozījumus Ministru kabineta 1999.gada 18.maija noteikumos Nr.178 „Kārtība, kādā norādāmas preču un pakalpojumu cenas”, tāpat ir izstrādātas arī vadlīnijas cenu norādīšanas kārtībai cenu paralēlās atspoguļošanas periodā. L.Rinkule aicina TU iestādes iesniegt priekšlikumus/ieteikumus cenu norādīšanas kārtībai specifiski regulētās jomās (piem. ārstniecības iestādēs u.c.), kas būtu ietveramas noteikumu projektā vai vadlīnijās. Tāpat aicina TU iestādes sadarboties ar PTAC un ziņot, ja inspektori novērojuši nepareizi norādītas cenas savu veicamo pārbaužu laikā. Tāpat TU iestādes ir aicinātas informēt savas jomas uzņēmumus par prasībām cenu norādēm cenu paralēlās atspoguļošanas periodā, izplatot informāciju par prasībām cenu norādēm. L.Rinkule norāda, ka informācija par cenu norādīšanas kārtību tiks nosūtīta elektroniski.

**Z.Liepiņa** norāda uz ārvalstu pieredzi, kad notikusi veiksmīga sadarbība starp TU iestādēm eiro ieviešanas periodā. Aicina TU iestādes vienoties par savstarpēju sadarbību.

**D.Trofimovs** norāda, ka Valsts policija eiro ieviešanas periodā jau tāpat būs ļoti noslogota, ņemot vērā EK uzstādījumu, ka katra naudas piegāde jānodrošina ar policijas eskortu. Valsts policijai nebūs papildus resursu, lai varētu veikt sadarbību cenu norādīšanas informācijas izplatīšanā un kontrolē.

**B.Vītoliņa** aicina uz sadarbību Pārtikas un veterināro dienestu, Veselības inspekciju, Valsts policiju, Muitu, Proves biroju, informējot Patērētāju tiesību aizsardzības centru, ja iestādes savu pārbaužu laikā konstatējušas neatbilstības cenu norādīšanas kārtībai.

**S.Muceniece** ierosina noorganizēt atsevišķu tikšanos, kuras laikā varētu pārrunāt iespējamo sadarbību starp TU iestādēm cenu paralēlās atspoguļošanas periodā.

**B.Vītoliņa** aicina nozīmēt vienu kontaktpersonu no katras TU iestādes, kas varētu sadarboties ar PTAC cenu norādīšanas jautājumos paralēlās atspoguļošanas periodā. Papildus B.Vītoliņa informē VI, ka PTAC plāno veikt metroloģisko projektu, kura laikā plānots pārbaudīt neautomātiskos svarus, ierīces medicīnas iestādēs un jautā vai VI arī vēlētos iesaistīties. Nolemj par šo projektu sakontaktēties ar VI individuāli.

**Padome nolemj:**

**1) Iestādes ir aicinātas pieņemt zināšanai sniegto informāciju un sadarboties ar PTAC cenu norādīšanas informācijas izplatīšanā un kontrolē.**

**2) TU iestādes nozīmē vienu kontaktpersonu, kas varētu sadarboties ar PTAC cenu norādīšanas kontroles jautājumos.**

**Sēdi slēdz plkst.12:00**

Padomes priekšsēdētājs J.Pūce

Sēdi protokolēja D.Ločmele

D.Ločmele, t.67013107

[Dana.Locmele@em.gov.lv](mailto:Linda.Duntava@em.gov.lv)